**Tiller Idrettslag – muligheter for spennende styreverv**

Styrearbeidet i regi av Tiller Idrettslag har de siste 2 årene fungert dårlig som følge av at viktige funksjoner ikke har vært besatt. Magnar Granhaug har prisverdig stilt seg til disposisjon som fungerende leder slik at et minimum av formaliteter er overholdt. Skal Tiller I.L. fortsette som juridisk enhet må vi i fellesskap ta et tak og sørge for at følgende funksjoner besettes:

* Leder
* Kasserer
* Sekretær

Klarer vi ikke å besette disse funksjonene er det vanskelig over tid å opprettholde Tiller I.L. som overbygging for all aktivitet som foregår i særavdelingene (Fotball, Håndball, Ishockey, Ski, Skyting, Trim og Idrettsskolen). Vi er ikke tjent med at Tiller I.L. bygges ned med påfølgende registrering av egne juridiske enheter for hver særavdeling. Vi har mange oppgaver som vi best løser i fellesskap, samt at det administrative arbeidet blir mye lettere om vi opprettholder dagens struktur.

Foruten de 3 ubesatte funksjonene består styret i Tiller I.L. av styrelederne i særavdelingene, samt minimum et styremedlem i tillegg.

Vervene som er ledig betyr ikke automatisk veldig mye arbeid siden hovedtyngden av aktiviteter foregår i særavdelingene. For uten det formelle som kreves knyttet til avholdelse av styremøter og årsmøter setter styret selv agenda og aktivitetsnivå. Det viktigste i denne omgang er å få det formelle på plass. Et nytt styre kan benytte tid på å sette agenda og jobbe seg inn i saker som er viktig for fellesskapet.   
  
Kassererjobben medfører ikke ansvar for regnskapsførsel. Dette i varetas av egne regnskapsførere. Oppgaven er i første rekke en koordineringsjobb i forbindelse med utarbeidelse av årsregnskap og budsjett.

Tiller I.L. har en ryddig økonomi. Ved utløpet av 2010 hadde idrettslaget inkludert særavdelingene ca 2 mill kroner innestående i bank i likvide midler. Egenkapitalen er om lag den samme.

**Vi oppfordrer medlemmer av Tiller I.L. til å bidra i styret slik at vi fortsatt kan utøve idrettsaktiviteten på Tiller i regi av ett felles idrettsslag!**

Interesserte bes kontakte fungerende leder Magnar Granhaug på telefon 911 93 225, alternativt e-mail magnar.granhaug@proxycom.no

27.4.2011  
Styret i Tiller I.L.